Robotok és mesehõsök a Kutatók Éjszakáján
Hogyan rajzolhatunk fénnyel? Miért nem esik le az ûrhajó? Fázik-e a paradicsom? Többek között ezekre a kérdésekre is választ kaphattak azok, akik ellátogattak a Kutatók Éjszakáján a Kecskeméti Fõiskolára.
Nagyon sokan voltak kíváncsiak pénteken este arra, mi mindennel foglalkoznak a Kecskeméti Fõiskola tanárai és diákjai. A Kutatók Éjszakáján kicsik és nagyok egyaránt útra keltek, hogy egy kicsit bepillantsanak abba a munkába, ami a három karon folyik.
Egy szemernyit sem voltak álmosak a legkisebbek sem, hiába volt már késõ este, amikor a GAMF-on jártunk. Lelkesen próbálták ki, hogyan irányítható egy aprócska fényforrással a robot, és a fröccsöntõ gép mellett is kíváncsian várták, vajon mit készít az óriási berendezés. A jövõ jármûveit természetesen belülrõl is látni akarták, így villámgyorsan bepattantak azokba a csodajárgányokba, amiket a hallgatók építettek.
Miközben a gyerekek játszottak, a felnõttek a szakértõktõl kaphattak választ kérdéseikre. Megtudhatták, hogy mi az a sorjátlanító berendezés, hogyan készül a háromdimenziós kép vagy éppen azt, hogy merre hajlik a lézer.
A kertészeti karon a lábunk alatti életrõl, az erdõrõl és a puszták kincsérõl is szó esett, de belekukkanthattunk a mikroszkópba is. Ezen kívül hasznos tanácsokat kaphattunk ahhoz, hogy hogyan komposztálhatunk, és hogyan szaporíthatjuk a növényeket otthon.
A tanítóképzõn kirándulást tehettünk a színek világába, beleshettünk a sötétszobába, és a csillagvizsgáló kupolájából kémlelhettük az eget. Sõt, ezen az estén még az is kiderült, hogyan választanak párt meséink hõsei, és miért nem esik le az ûrhajó.
GAMF Kecskemét